Du kan søge kommunen om lån til beboerindskud (boliglån), hvis du flytter i en almen bolig. Det er et krav, at boligen er opført og taget i brug efter den 1. april 1964.
Der kan ydes lån til både lejligheder og enkeltværelser. Du kan ikke søge om lån, hvis du flytter i en almen ungdomsbolig uden selvstændigt køkken.
Kommunen skal som hovedregel yde lån – såkaldt ’pligtlån’ – hvis din husstands indkomst ligger under en bestemt grænse:
Hvis du flytter i en lejlighed: Din husstands samlede indkomst ved indflytning må ikke overstige 257.670 kr. (2021) om året. Hvis der er børn i din husstand, forhøjes dette beløb med 45.200 kr. (2021) for hvert barn til og med fire børn.
Hvis du flytter i et enkeltværelse: Din husstands samlede indkomst ved indflytningen må ikke overstige 174.548 kr. (2021) om året. Hvis der er børn i din husstand, forhøjes dette beløb med 45.200 kr. (2021) for hvert barn til og med fire børn.
Kontakt Borgerservice, hvis du vil vide mere om lån til beboerindskud